І, зразумела, мы не можам абысці тэму энергаэфектыўнасці ў нашым часопісе. У публікацыі “Экалагічнае святло” (аўтар – Вольга Пралюк) мы кажам пра тое, што сучаснае асвятленне можа і павінна быць энергаэфектыўным. Максімальна аптымізаваць працэс “стварэння” святла і выкарыстоўваць пры гэтым аднаўляльныя крыніцы энергіі – верагодна, мара кожнага эколага. Сёння мадэрнізацыя сістэм асвятлення актыўна развіваецца ва ўсім свеце. Наша краіна не засталася ў баку ад гэтага працэсу, таму ў вулічным асвятленні, нараўне з традыцыйнымі ртутнымі і новымі натрыевымі лямпамі, усё часцей выкарыстоўваюцца святлодыёды, якія выдатна зарэкамендавалі сябе ўнутры памяшканняў. Святлодыёдныя свяцільні валодаюць высокай эканамічнасцю энергаспажывання, з’яўляюцца экалагічна чыстымі і не патрабуюць спецыяльных умоў абслугоўвання і ўтылізацыі. Па словах вытворцаў, тэрмін іх службы значна перавышае існуючыя аналагі (у некаторых мадэляў – каля 80 тыс. гадзін, ці 20-25 гадоў эксплуатацыі!). Тым не менш, узнікаюць пытанні па ўкараненні энергаэфектыўных тэхналогій ужо на ранніх этапах – пачынаючы з афармлення дакументацыі.